Document ID: /fineweb-2-swissfilter-quality_10-filterrobots/filtered/03755.jsonl.gz/28

"ป๊ะป๋า"
"นี่... ป๊ะป๋า"
"ป๊ะ... ป๋าาา"
ชายหนุ่มสะดุ้งออกจากภวังค์คิด เขาลืมตาขึ้น เห็นเป็นหญิงสาวหน้าตาจิ้มลิ้มกำลังลืมตากลมกว้างนอนทับอยู่บนแผงอกของเขา หากเป็นผู้อื่น แค่เพียงได้สัมผัสแนบชิดกับร่างกายนุ่มลื่นบอบบางของเจ้าหล่อนก็คงทำให้กำลังขวัญกระเจิงหายไปแล้ว
แต่ไม่ใช่สำหรับคนผู้นี้ การที่ร่างเปลือยเปล่ากำลังบดทับกันอยู่นั้นไม่ได้ทำให้ส่วนล่างของชายหนุ่มเกิดปฏิกิริยาตอบสนองขึ้นมาแม้แต่เพียงน้อย เขาเพียงส่งยิ้มน้อยๆ ตอบกลับไปพร้อมพูดว่า "มีอะไรเหรอ ตัวเล็ก"
คนตัวเล็กยิ้ม ดวงตาของเธอหยีเล็กลง แต่ก็ปรากฏลักยิ้มน่ารักขึ้นที่มุมปากทั้งสองข้าง "ป๊ะป๋าคิดอะไรอยู่เหรอ หนูเรียกตั้งนานกว่าจะตอบ"
ชายหนุ่มยกมือขึ้นลูบศีรษะของหญิงสาว "ก็คิดอะไรไปเรื่อยเปื่อย" เขาตอบ "คิดว่าเธอหลับไปแล้ว"
หญิงสาวยอมให้อีกฝ่ายลูบศีรษะอยู่ครู่หนึ่ง ก่อนที่จะแนบแก้มลงที่ตำแหน่งหัวใจของเขา "หัวใจป๊ะป๋าก็เต้นปกตินะ" เธอพูด "ที่ทำงานมีอะไรเครียดรึเปล่า"
ชายหนุ่มตอบกลับว่าไม่ใช่เรื่องงาน เสริมย้ำว่าหญิงสาวควรรีบเข้านอนได้แล้ว แต่คนตัวเล็กไม่คิดฟังในสิ่งที่พูด เธอเพียงแต่ใช้ดวงตากลมโตจ้องมองใบหน้าของอีกฝ่ายอยู่ครู่หนึ่ง ก่อนที่จะค่อยๆ ขยับร่าง มุดกายลงไปใต้ผ้าห่ม
เป็นชายหนุ่มที่คว้าจับหัวไหล่ของฝ่ายนั้นเอาไว้ ออกกำลังแขนเล็กน้อยเพื่อดึงร่างของเจ้าหล่อนให้กลับขึ้นมาอยู่ในระดับใกล้เคียงสายตาของเขาตามเดิม ดุว่า "ทำอะไร ก็บอกว่าไม่ได้เครียดจริงๆ"
"ไม่เชื่ออะ" หญิงสาวตอบ ใช้สายตาคาดคั้นจ้องมองคนตรงหน้า "หนูสงสัยอะ ป๊ะป๋า บอกหนูหน่อยว่าเกิดอะไรขึ้น"
ชายหนุ่มยังไม่ยอมปริปาก เห็นดังนั้นหญิงสาวก็ส่งเสียงอดอ้อนอีก ทนอยู่ได้ไม่กี่อึดใจ คนตัวใหญ่กว่าก็ต้องสั่นศีรษะ ตัดใจพูดออกมาว่า "เมื่อตอนบ่ายฉันไปหาเจ้าหญิงน้อยมา เขาบอกว่า... เขาบอกว่าเขาชอบให้ฉันกอด มากกว่าตอนที่มีเซ็กส์กัน"
พอได้ยินชื่อ 'เจ้าหญิงน้อย' หญิงสาวก็ต้องเผยสีหน้าบึ้งตึง แต่เมื่อฟังความจนจบ เธอก็หลุดหัวเราะออกมา ใช้มือทั้งสองข้างพยายามโอบไหล่ของอีกฝ่ายพร้อมพูด "หนูก็ชอบให้ป๊ะป๋ากอดมากกว่านะ"
ชายหนุ่มเลิกคิ้ว "พูดจริงเหรอ" เขาพูดพร้อมส่ายศีรษะน้อยๆ "ไม่คิดเลยว่าเซ็กส์ฉันจะห่วยขนาดนั้น"
หญิงสาวหัวเราะ จุมพิตเบาๆ เข้าที่ริมฝีปากของชายหนุ่มครั้งหนึ่งก่อนพูดว่า "ไม่ได้หมายความว่าอย่างนั้นสักหน่อย"
ชายหนุ่มเลิกคิ้วอีก ถามกลับว่าหมายความว่าอย่างไร แต่หญิงสาวทำเป็นบ่ายเบี่ยงไม่ยอมตอบ ร้องว่าต้องให้อีกฝ่ายจุมพิตตอบก่อน ได้ยินดังนั้นคนตัวใหญ่ก็แยกเขี้ยว ยกมือขึ้นบีบจมูกของคนตัวเล็กจนฝ่ายนั้นร้องโอย สะบัดมือไม้ปัดป้อง เปลี่ยนจากท่านอนกลายเป็นนั่งคร่อมอยู่บนแผงหน้าท้องของเขาแทน
หญิงสาวร้องว่าเจ็บ ในขณะที่ชายหนุ่มได้แต่ยิ้มกว้างถามไปว่า "จะตอบได้รึยัง"
คนตัวเล็กมองค้อน "ไม่ตอบหรอก ปล่อยให้ป๊ะป๋างงไปน่ะดีแล้ว" ไม่พูดเปล่า เธอยังพลิกตัวลงไปบนฟูก นอนหันหลังให้แถมยังดึงเอาผ้าห่มที่ชายหนุ่มใช้คลุมร่างเปลือยไว้ไปครองแต่เพียงผู้เดียว "หนูนอนแล้วดีกว่า"
ชายหนุ่มลุกขึ้นนั่ง ใช้หลังมือสะบัดตีบั้นท้ายของหญิงสาวเบาๆ "อย่าทำเป็นงอนไปหน่อยเลย ฉันรู้ว่าเธอนอนไม่หลับหรอก"
หญิงสาวยังไม่ยอมขยับตัว เห็นดังนั้นชายหนุ่มจึงขยับกลับลงไปนอนตะแคงข้างโอบกอด ใช้แผงอกของเขาแนบชิดกับแผ่นหลังของเจ้าหล่อนโดยมีเพียงผ้าห่มที่คั่นร่างทั้งสองเอาไว้ "กอดแบบนี้น่ะเหรอ ที่ชอบน่ะ"
ในที่สุดคนตัวเล็กก็หัวเราะคิกออกมา เจ้าหล่อนพลิกร่างกลับมาประจันหน้ากับชายหนุ่มพร้อมพูดว่า "แบบนี้ล่ะที่ชอบ"
ชายหนุ่มเลิกคิ้วเป็นเชิงสั่งให้พูดต่อ เห็นดังนั้นหญิงสาวจึงเอ่ยต่อไปว่า "ก็ไม่ใช่ว่าเซ็กส์ของป๊ะป๋าจะห่วยหรอกนะ แต่เซ็กส์น่ะแค่เสร็จก็พอแล้วไม่ใช่เหรอ สิ่งที่ผู้หญิงต้องการจริงๆ คือปฏิสัมพันธ์แบบนี้ต่างหาก"
ชายหนุ่มยิ้มออกมา ถามว่า "ฉันก็กอดเธอหลังจากมีเซ็กส์ทุกครั้งไม่ใช่เหรอ หรือว่าเธอเคยไม่เสร็จด้วย"
หญิงสาวหัวเราะ กอดตอบอีกฝ่ายบ้าง "ก็หนูถึงได้บอกว่าชอบกอดมากกว่าไง" เธอพูด ซุกใบหน้าลงกับแผงอกแกร่ง "เซ็กส์น่ะแค่สัปดาห์ละครั้งสองครั้งก็ได้ แต่หนูอยากจะให้ป๊ะป๋ากอดนอนทุกคืนนะ"
ชายหนุ่มสั่นศีรษะ หัวเราะเบาๆ อีกครั้งหนึ่งขณะขยับแขนให้อ้อมกอดนั้นกระชับขึ้น "ถ้าอย่างนั้นก็อย่านอนดิ้นให้มันมากก็แล้วกัน"
หญิงสาวยิ้ม แนบแก้มลงไปบนแผงอกของชายหนุ่มราวกับต้องการให้ใบหน้าชำแรกเข้าไปในนั้น "หนูรักป๊ะป๋านะคะ"